Solidariteit vs Eskom: Afdanking van Dempers onwettig - Solidariteit WêreldSolidariteit Wêreld
Tuis › Mediaverklarings › Solidariteit vs Eskom: Afdanking van Dempers onwettig
Solidariteit vs Eskom: Afdanking van Dempers onwettig
Die arbeidshof in Johannesburg het vandag bevind dat die afdanking van Johan Dempers, ’n Eskom-projekbestuurder, onwettig is.
Dit volg nadat Dempers, ʼn projekbestuurder by die Matimba- en Medupi-kragstasie, op 18 Oktober 2019 summier, sonder enige waarskuwing, uit Eskom Rotek se diens ontslaan is.
“Mnr. Dempers en sy mede-werknemers by staatsinstellings is onder beleg. Onbevoegdheid word daagliks verskans deur werknemers as die sondebok uit te maak. Ons is verheug oor die uitspraak en sal nie huiwer om die onbevoegdheid van Eskom aan die groot klok te hang nie,” sê Anton van der Bijl, hoof van Solidariteit se Regsdienste.
Dempers is onwettig afgedank nadat Eskom Rotek aangevoer het dat hy versuim het om volgens instruksie 1 500 ton steenkool per uur aan Medupi te lewer. Volgens Eskom Rotek het hy ook nagelaat om die saak by senior bestuur aan te meld.
Van der Bijl voer verder aan dat die hof se bevinding dien as ’n waarskuwing aan Eskom dat Solidariteit nie die onwettige ontslag van onskuldige werknemers sal duld nie, en dat sy lede nie die blaam sal dra vir Eskom se eie onbevoegdheid nie.